নজরুল সঙ্গীত শিল্পী ফিরোজা বেগম স্মৃতি স্বর্ণপদকে ভূষিত হলেন রুনা লায়লা। সোমবার (৩০ জুলাই) বিকেল সাড়ে তিনটায় ঢাকা বিশ্ববিদ্যালয়ের নবাব নওয়াব আলী চৌধুরী সিনেট ভবনে রুনা লায়লার হাতে এ স্বর্ণপদক তুলে দেন ঢাকা বিশ্ববিদ্যালয়ের ভিসি ড. মো. আখতারুজ্জামান। স্বর্ণপদকে ভূষিত হয়ে রুনা লায়লা বলেন, ‘ফিরোজা বেগম আপার সঙ্গে আমার খুব বেশি ঘনিষ্ঠতা ছিল না। কিন্তু যখনই কোন অনুষ্ঠানে দেখা হতো তিনি আমাকে খুব স্নেহ করতেন, আদর করতেন। তার স্মৃতিতে এ স্বর্ণপদকে ভূষিত হওয়া আমার জন্য অনেক দোয়া বলেই আমি মনে করি। সত্যিই আজ আমার জন্য বিশেষ একটি দিন। পুরস্কার সবসময়ই অনেক আনন্দ দেয়, অনুপ্রেরণা জোগায়। কিন্তু ফিরোজা আপার স্মৃতিতে এ পুরস্কার আমার জন্য অনেক আশীর্বাদ বলেই মনে করছি। ফিরোজা আপা সারা পৃথিবীতে নজরুল সঙ্গীতের প্রচার করেছেন, প্রসার করেছেন। তিনি সবসময়ই শিল্পীদের উৎসাহ দিতেন। আমাকেও উৎসাহ দিতেন। আজ এ স্বর্ণপদক প্রাপ্তি আমার জন্য আরও আনন্দের এ কারণেই যে আজ এই পুরস্কার গ্রহণ করতে আমার সঙ্গে আমার দুই নাতি জাইন এবং আরোনও এসেছে। আমার এ সম্মাননা প্রাপ্তিতে তারা দু’জনও ভীষণ খুশি।’ অনুষ্ঠানটির সভাপতিত্ব করেন ড. মো. কামাল উদ্দীন। অনুষ্ঠানের সূচনা সঙ্গীত ও নৃত্য পরিবেশন করেন বিশ্ববিদ্যালয়ের সঙ্গীত বিভাগ ও নৃত্যকলা বিভাগের শিক্ষাথীরা। ২০১৬ সাল থেকে ঢাকা বিশ্ববিদ্যালয়ে ‘ফিরোজা বেগম স্মৃতি স্বর্ণপদক’ দিয়ে আসা হচ্ছে। এর আগে রেজওয়ানা চৌধুরী বন্যা ও সাবিনা ইয়াসমিন এ স্বর্ণপদকে ভূষিত হন।